ET Euroopa Liidu Teataja C 142/5

Teatis, milles käsitletakse demaršide tagasivõtmist kolmanda riigi suhtes, kellele 26. novembril 2013. aastal oli teatatud riigi võimalikust kindlaksmääramisest koostööd mittetegeva kolmanda riigina vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks

(2015/C 142/04)

Euroopa Komisjon (edaspidi „komisjon”) on tagasi võtnud Korea Vabariigi suhtes ebaseadusliku kalapüügi vastase võitlusega seoses algatatud demaršid, mis on sätestatud komisjoni 26. novembri 2013. aasta otsuses 2013/C 346/03 (1) (millega teavitatakse kolmandaid riike, kelle puhul komisjon peab võimalikuks nende kindlaksmääramist koostööd mittetegeva kolmanda riigina vastavalt nõukogu 29. septembri 2008. aasta määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999 (2)).

1. Õiguslik raamistik

Vastavalt ebaseadusliku, teatamata ja reguleerimata kalapüügi määruse artiklile 32 peaks komisjon teavitama kolmandaid riike sellest, et nad võidakse liigitada koostööd mittetegevaks riigiks. Selline teavitamine on esialgne meede. Kolmandaid riike teavitatakse koostööd mittetegevaks riigiks liigitamise võimalusest ebaseadusliku, teatamata ja reguleerimata kalapüügi määruse artiklis 31 sätestatud kriteeriumide alusel.

Komisjon peaks rakendama nende riikide suhtes kõiki artiklis 32 sätestatud demarše. Täpsemalt peab komisjon teatises, milles käsitletakse sellise kindlaksmääramise aluseks olevaid põhilisi fakte ja kaalutlusi, andma neile riikidele võimaluse vastata ja esitada tõendeid, mis sellise kindlaksmääramise ümber lükkavad, või vajaduse korral andma neile võimaluse koostada tegevuskava olukorra parandamiseks ja kirjeldada selleks võetud meetmed.

Komisjon peab andma asjaomastele kolmandatele riikidele piisavalt aega teatisele vastamiseks ning määrama mõistliku tähtaja olukorra heastamiseks.

2. Menetlus

26. novembril 2013. aastal teatas Euroopa Komisjon Korea Vabariigile, et kaalub selle riigi liigitamist ebaseadusliku, teatamata ja reguleerimata kalapüügi vastases võitluses koostööd mittetegevaks kolmandaks riigiks.

Komisjon rõhutas, et koostööd mittetegevaks riigiks liigitamise vältimiseks on palutud Korea Vabariigil teha komisjoniga koostööd tegevuskava alusel, mis kavandati tuvastatud puuduste kõrvaldamiseks.

Komisjon alustas Korea Vabariigiga dialoogi. Komisjon vaatas läbi selle riigi esitatud suulised ja kirjalikud märkused ning võttis neid arvesse. Komisjon jätkas kogu tema arvates vajaliku teabe kogumist ja kontrollimist.

Korea Vabariik on võtnud vajalikud meetmed ebaseadusliku, teatamata ja reguleerimata kalapüügi lõpetamiseks ja sellise tegevuse vältimiseks tulevikus ning selleks, et heastada mis tahes tegevus või tegevusetus, mille tulemusena on võimalik liigitada see riik ebaseadusliku kalapüügi vastases võitluses koostööd mittetegevate riikide hulka.

3. Järeldus

Kirjeldatud asjaoludel ja pärast eespool esitatud kaalutluste hindamist järeldab komisjon, et käesolevaga on tagasi võetud Korea Vabariigi suhtes algatatud demaršid, mis vastavad ebaseadusliku, teatamata ja reguleerimata kalapüügi määruse artikli 32 sätetele võtta seoses rahvusvahelisest õigusest tulenevate lipu-, sadama-, rannikuäärse või tururiigi kohustuste täitmisega meetmeid ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks. Komisjon on asjaomaseid pädevaid asutusi ametlikult teavitanud.

Eespool nimetatud demaršide tagasivõtmine ei välista tulevikus komisjoni või nõukogu mis tahes edasisi meetmeid, kui faktilised asjaolud tõendavad, et riik ei täida rahvusvahelisest õigusest tulenevaid lipu-, sadama-, rannikuäärse või tururiigi kohustusi võtta meetmeid ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks.

(1) ELT C 346, 27.11.2013, lk 26.

(2) ELT L 286, 29.10.2008, lk 1.